
Civilinė byla Nr. e2-12213-1163/2026
Teisminio proceso Nr. 2-69-3-04393-2026-9
Procesinio sprendimo kategorijos: 3.2.3.6.; 3.2.3.6.1.2.4.




KAUNO APYLINKĖS TEISMAS

NUTARTIS

2026 m. rugpjūčio 20 d.
Kaunas

Kauno apylinkės teismo Kauno rūmų teisėja Zita Lekečinskienė
rašytinio proceso tvarka civilinėje byloje pagal ieškovių (duomenys neskelbtini) patikslintą ieškinį atsakovui Valstybės vaiko teisių apsaugos ir įvaikinimo tarnybos prie Socialinės apsaugos ir darbo ministerijos Kauno apskrities Vaiko teisių apsaugos skyriui dėl rūpybos ir administracinių sprendimų panaikinimo, sprendė 2026 m. birželio 23 d. Lietuvos Vyriausiojo administracinio teismo nutartyje administracinėje byloje Nr. eI-17-602/2026 nurodytus trūkumus.

Teismas

nustatė: 

Kauno apylinkės teismo Kauno rūmuose nagrinėjama civilinė byla pagal (duomenys neskelbtini) (toliau – ir ieškovės) patikslintą ieškinį atsakovui Valstybės vaiko teisių apsaugos ir įvaikinimo tarnybos prie Socialinės apsaugos ir darbo ministerijos Kauno apskrities Vaiko teisių apsaugos skyriui (toliau – ir atsakovas) dėl rūpybos ir administracinių sprendimų panaikinimo, kuriuo prašoma: 1) panaikinti 2026 m. kovo 2 d. Sprendimą dėl fizinio asmens pradinio įvertinimo ((duomenys neskelbtini)) Nr. 2SPĮ-18; 2) panaikinti 2026 m. kovo 2 d. Sprendimą dėl fizinio asmens pradinio įvertinimo ((duomenys neskelbtini)) Nr. 2SPĮ-19; 3) kreiptis į Lietuvos Vyriausiąjį administracinį teismą dėl norminio akto – „Ligų, kuriomis sergantis asmuo negali būti įvaikintoju ir (ar) negali būti skiriamas vaiko globėju (rūpintoju), sąrašu”, patvirtinto Lietuvos Respublikos sveikatos apsaugos ministro ir Lietuvos Respublikos socialinės apsaugos ir darbo ministro 2022-06-21 įsakymu Nr. V-1123/A1-429 (toliau – ir Sąrašas) – teisėtumo patikrinimo.
Patikslintame ieškinyje nurodoma, kad sprendimai, kuriuos prašoma naikinti patikslintu ieškiniu yra tiesiogiai grindžiami norminio akto – Sąrašo – nuostatomis. Nurodyto norminio akto nuostatos galimai prieštarauja Lietuvos Respublikos Konstitucijai bei tarptautiniams žmogaus teisių įsipareigojimams, kylantiems iš Europos Žmogaus teisių ir pagrindinių laisvių apsaugos konvencijos, Neįgaliųjų teisių konvencijos bei Vaiko teisių konvencijos nuostatų. Ieškovių atstovas pažymėjo, kad ieškovei (duomenys neskelbtini) diagnozuota liga – (duomenys neskelbtini), nurodoma Sąraše, nenustatant išimčių, leidžiančių vertinti kiekvieną atvejį individualiai. Pažymėjo, kad ieškovei (duomenys neskelbtini) yra leidžiama dirbti su vaikais, tačiau globėja / rūpintoja ji negali būti skiriama – toks konkrečios diagnozės stigmatizavimas neturi būti taikomas, ypač poįstatyminiu aktu.
Atsakovo atstovė pažymėjo, kad rūpybai kritinės ligos turi būti tinkamai įvertintos, taip šiuo norminiu aktu ir yra padaryta. Papildomai nurodė, kad ligos eiga nėra prognozuojama, o rizikos – nenuspėjamos, todėl, atstovės nuomone, pradinė gydymo įstaigos pažyma dėl galėjimo rūpintis kitu asmeniu ieškovei (duomenys neskelbtini) buvo išduota nepagrįstai.
Teismas, įvertinęs byloje nagrinėjimo metu nurodytas aplinkybes bei išklausęs ieškovių ir kitų byloje dalyvavusių asmenų paaiškinimus, 2026 m. gegužės 27 d. nutartimi nutarė kreiptis į  Lietuvos Vyriausiąjį administracinį teismą dėl Sąrašo teisėtumo patikrinimo Jungtinių Tautų Neįgaliųjų teisių konvencijos 12 straipsnio, Lietuvos Respublikos Konstitucijos 29 straipsnio, Lietuvos Respublikos vaiko teisių apsaugos pagrindų įstatymo 4 straipsnio 1 punkto ir Vaiko teisių konvencijos 3 straipsnio 1 dalies atžvilgiu bei sustabdyti civilinę bylą Nr. e2-12213-1163/2026 iki įsiteisės galutinis procesinis administracinio teismo sprendimas dėl šio kreipimosi.
Byloje gauta 2026 m. birželio 23 d. Lietuvos Vyriausiojo administracinio teismo nutartis dėl 2026 m. gegužės 27 d. Kauno apylinkės teismo nutarties trūkumų šalinimo.
[bookmark: n9d48d77c0d9145abb4c1a78db9777bd7]Lietuvos Respublikos civilinio proceso kodekso (toliau – CPK) 163 straipsnio 1 dalies 8 punkte nustatyta, kad teismas privalo sustabdyti bylą, kai teismas kreipiasi arba kiti teismai jau kreipėsi į administracinį teismą CPK 3 straipsnio 4 dalyje nustatyta tvarka ir pagrindais. Byla atnaujinama išnykus aplinkybėms, dėl kurių ji buvo sustabdyta, šalių pareiškimu ar teismo iniciatyva (CPK 167 straipsnio 1 dalis).
Byloje gavus 2026 m. birželio 23 d. Lietuvos Vyriausiojo administracinio teismo nutartį dėl 2026 m. gegužės 27 d. Kauno apylinkės teismo nutarties trūkumų šalinimo, Kauno apylinkės teismo civilinė byla Nr. e2-12213-1163/2026 atnaujinama, siekiant išspręsti nurodytų nutarties trūkumų pašalinimą.

Dėl 2026 m. gegužės 27 d. nutarties trūkumų šalinimo
 
Minėtoje 2026 m. birželio 23 d. Lietuvos Vyriausiojo administracinio teismo nutartyje prašoma įvardinti konkrečius Sąrašo punktus, kurie yra taikytini civilinėje byloje Nr. e2-12213-1163/2026 ir kurių atitiktį turėtų ištirti Lietuvos Vyriausiasis administracinis teismas, nurodoma, kad Sąrašo teisėtumas yra kvestionuojamas dėl atitikties tarptautinės teisės aktams, o administracinių teismų kompetencijai nėra priskirta spręsti dėl nacionalinės teisės atitikties tarptautinei teisei, be to, nutartyje nurodoma, kad teismas vadovaujasi patikslinto ieškinio argumentais, tačiau nematyti, kokiais teisiniais argumentais teismas grindžia savo abejonę dėl sąrašo teisėtumo.
Byloje pateikti ieškovių paaiškinimai dėl Lietuvos Vyriausiojo administracinio teismo 2026 m. birželio 23 d. priimtoje nutartyje nurodytų kreipimosi trūkumų pašalinimo.
Bendrosios kompetencijos teismas, nagrinėdamas konkrečią bylą nustatęs, kad norminis teisės aktas ar jo dalis, kurio atitikties Konstitucijai ar įstatymams kontrolė nepriklauso Konstitucinio Teismo kompetencijai, gali prieštarauti įstatymui ar Vyriausybės norminiam teisės aktui, teismas, priimdamas sprendimą, neturi tokiu teisės aktu vadovautis. Šiuo atveju bendrosios kompetencijos teismas sustabdo bylos nagrinėjimą ir nutartimi kreipiasi į administracinį teismą prašydamas patikrinti, ar atitinkamas norminis teisės aktas ar jo dalis atitinka įstatymą ar Vyriausybės norminį teisės aktą (CPK 3 straipsnio 4 dalis).
Vienu iš byloje pateikto patikslinto ieškinio reikalavimų, prašoma kreiptis į Lietuvos Vyriausiąjį administracinį teismą dėl norminio akto – „Ligų, kuriomis sergantis asmuo negali būti įvaikintoju ir (ar) negali būti skiriamas vaiko globėju (rūpintoju), sąrašu”, patvirtinto Lietuvos Respublikos sveikatos apsaugos ministro ir Lietuvos Respublikos socialinės apsaugos ir darbo ministro 2022-06-21 įsakymu Nr. V-1123/A1-429 – teisėtumo patikrinimo.
Šalinant nurodytus 2026 m. gegužės 27 d. nutarties trūkumus teismas pasisako, kad nagrinėjant bylą yra aktualus Sąrašo 3.1 punktas, kuriame nustatyta, kad asmenys, kuriems diagnozuoti šizofrenijos spektro sutrikimai, negali būti skiriami globėjais ar rūpintojais. Šis draudimas yra besąlyginis ir absoliutus, nes nenumato individualios asmens būklės vertinimo, galimybės atsižvelgti į ligos remisiją, galimybės vertinti asmenį pagal medicinines-ekspertines išvadas bei nenumato galimybės atsižvelgti į konkretaus asmens gebėjimus rūpintis vaiku. 
Nagrinėjamoje byloje skundžiami administraciniai sprendimai grindžiami Sąrašo 3.1 punktu. Būtent šios teisės normos taikymas lėmė ginčijamų administracinių sprendimų priėmimą, todėl jos teisėtumas turi tiesioginę reikšmę šios bylos baigčiai. Toks teisinis reguliavimas iš esmės reiškia automatinį asmens teisių apribojimą vien dėl diagnozės fakto pašalinant jį iš tam tikrų teisinių santykių. 
Valstybės institucijos, spręsdamos su vaikais susijusius klausimus, privalo vertinti konkrečią situaciją ir individualias aplinkybes. Nagrinėjant bylą ir teismo posėdžio metu išklausius ieškovių paaiškinimus bei ieškovės (duomenys neskelbtini) gydytojos psichiatrės duotus paaiškinimus, akivaizdu, kad institucija, spręsdama klausimą dėl rūpybos skyrimo ir vertindama konkrečią situaciją dėl Sąraše nurodytų ribojimų negali atsižvelgti į individualias susiklosčiusias aplinkybes dėl rūpintojos (duomenys neskelbtini) skyrimo.  
Byloje nustatyta, kad ieškovei jau buvo išduota teisės aktų nustatytos formos medicininė pažyma, patvirtinanti jos tinkamumą globoti kitą asmenį. Tačiau, nepaisant to, kad ieškovė jau vykdė rūpintojos pareigas, o duomenų apie netinkamą jų vykdymą nebuvo nustatyta, administraciniais sprendimais buvo panaikintas ankstesnis teigiamas jos tinkamumo įvertinimas ir priimtas neigiamas sprendimas, grindžiamas išimtinai norminiame akte įtvirtintu absoliučiu draudimu, todėl teismui kyla teisinio pobūdžio abejonės dėl Sąrašo 3.1 punkto suderinamumo ir neprieštaravimo aukštesnės galios teisės aktams – ar toks poįstatyminis teisinis reguliavimas, visiškai eliminuojantis individualų vertinimą ir nustatantis absoliutų asmens teisių ribojimą vien dėl medicininės diagnozės fakto, yra suderinamas ir neprieštarauja aukštesnės galios teisės aktams. 
Pagal Lietuvos Respublikos Konstitucijos (toliau – ir Konstitucija) 29 straipsnį visi asmenys yra lygūs įstatymui ir valstybės institucijoms, o pagal konstitucinę doktriną bet kokie žmogaus teisių ribojimai turi atitikti proporcingumo principą. Konstitucinėje jurisprudencijoje nuosekliai aiškinama, jog žmogaus teisių ribojimai turi būti būtini demokratinėje visuomenėje, tačiau jie turi būti proporcingi siekiamam tikslui ir negali būti nustatyti automatiškai ar abstrakčiai. Tačiau nagrinėjamu atveju norminis aktas nustato absoliutų draudimą asmenims, kuriems diagnozuotas tam tikras psichikos sutrikimas, būti vaiko globėjais ar rūpintojais. Tokio pobūdžio reguliavimas neleidžia vertinti individualių aplinkybių, ligos remisijos, medicininės ekspertizės išvadų, konkrečių asmens gebėjimų rūpintis vaiku. Be to, absoliutus draudimas neatitinka proporcingumo principo, nes riboja asmens teises vien dėl diagnozės fakto, nepriklausomai nuo realios asmens būklės ar gebėjimų. Nagrinėjamu atveju medicinos specialistai buvo konstatavę, kad (duomenys neskelbtini) kitą asmenį globoti gali, jos psichinė būklė yra stabili. Tačiau skundžiami sprendimai galimai neproporcingai riboja asmens teises ir prieštarauja konstituciniam lygiateisiškumo principui. Teisinis reguliavimas, kuris automatiškai apriboja asmens teises dėl sveikatos būklės ir nesudaro galimybės individualiam įvertinimui pagal aplinkybių visumą, gali būti laikomas diskriminaciniu, todėl Sąrašo 3.1 punktas įvertintinas Konstitucijos 29 straipsnyje įtvirtinto lygiateisiškumo principo atžvilgiu. 
Be to, vienas iš pagrindinių principų sprendžiant su vaiku susijusius klausimus yra geriausių vaiko interesų prioritetas. Šis principas įtvirtintas Lietuvos Respublikos vaiko teisių apsaugos pagrindų įstatyme. Pagal šį principą kiekvienas su vaiku susijęs sprendimas turi būti priimamas individualiai, įvertinus visas konkrečios situacijos aplinkybes. Tačiau Sąrašo nuostata, kuri nustato absoliutų ir besąlyginį draudimą tam tikrą diagnozę turintiems asmenims būti globėjais / rūpintojais, iš esmės reiškia, kad vaiko interesai nėra vertinami individualiai: nėra vertinami vaiko interesai pagal globėjo / rūpintojo individualius gebėjimus, nėra vertinamas susiformavęs vaiko emocinis ryšys su globėju / rūpintoju; nėra vertinamas vaiko gyvenamosios aplinkos stabilumas; nėra vertinama vaiko nuomonė. Šiuo atveju aktualu tai, kad ieškovė (duomenys neskelbtini), būdama paauglė, gyvena stabilioje ir saugioje aplinkoje, turi glaudų emocinį ryšį su savo močiute (duomenys neskelbtini) ir yra aiškiai išreiškusi norą gyventi su ja. Nepaisant šių aplinkybių, atsakovas, atlikdamas pakartotinį įvertinimą, ignoravo individualią situaciją ir buvo priverstas remtis vien formaliu draudimu, nustatytu Sąrašo 3.1 punkte. Todėl, teismo nuomone, susidaro akivaizdi konkurencija tarp norminio akto nustatyto absoliutaus draudimo ir geriausių vaiko interesų principo. 
Nors, kaip nurodoma 2026 m. birželio 23 d. Lietuvos Vyriausiojo administracinio teismo nutartyje, administracinių teismų kompetencijai nėra priskirta spręsti dėl nacionalinės teisės atitikties tarptautinei teisei, tačiau, atsižvelgiant į tai, kad ratifikuotos tarptautinės sutartys yra sudedamoji Lietuvos teisės sistemos dalis (Konstitucijos 138 straipsnio 3 dalis), Kauno apylinkės teismas prašo Lietuvos Vyriausiojo administracinio teismo taip pat patikrinti Sąrašo 3.1 punktą teisėtumą dėl prieštaravimo Jungtinių Tautų Neįgaliųjų teisių konvencijai (toliau – ir Konvencija) bei Jungtinių Tautų Vaiko teisių konvencijai (toliau – ir Vaiko teisių konvencija), kurias Lietuvos Respublika yra ratifikavusi, ir kurios yra sudėtinė Lietuvos teisinės sistemos dalis. 
Konvencijos 12 straipsnis nustato, kad asmenys su negalia turi teisę į teisinį veiksnumą visose gyvenimo srityse lygiomis sąlygomis su kitais asmenimis. Remiantis Neįgaliųjų teisių komiteto išaiškinimais yra pagrindas teigti, kad psichikos sutrikimo diagnozė negali būti pagrindas automatiškai riboti asmens teises, kad bet kokie sprendimai, susiję su veiksnumo ribojimu, turi būti grindžiami individualiu vertinimu ir negali būti grindžiami medicininėmis etiketėmis, kad besąlyginis draudimas būti rūpintoju / globėju vien pagal diagnozės faktą yra diskriminacinio pobūdžio ir prieštarauja Konvencijos nuostatoms.
Vaiko teisių konvencijoje įtvirtintas geriausių vaiko interesų principas, pagal kurį kiekvienas su vaiku susijęs sprendimas turi būti priimamas individualiai, įvertinus visas konkrečios situacijos aplinkybes. Sąrašo 3.1 punkto nuostata, kuri nustato absoliutų ir besąlyginį draudimą tam tikrą diagnozę turintiems asmenims būti globėjais / rūpintojais, iš esmės reiškia, kad vaiko interesai nėra vertinami individualiai: nėra vertinami vaiko interesai pagal globėjo / rūpintojo individualius gebėjimus, nėra vertinamas susiformavęs vaiko emocinis ryšys su globėju / rūpintoju; nėra vertinamas vaiko gyvenamosios aplinkos stabilumas; nėra vertinama vaiko nuomonė. Šiuo atveju aktualu tai, kad ieškovė (duomenys neskelbtini), būdama paauglė, gyvena stabilioje ir saugioje aplinkoje, turi glaudų emocinį ryšį su savo močiute ir yra aiškiai išreiškusi norą gyventi su ja. Nepaisant šių aplinkybių, atsakovas, atlikdamas pakartotinį įvertinimą, ignoravo individualią situaciją ir buvo priverstas remtis vien formaliu draudimu, nustatytu teisės normoje. Todėl susidaro akivaizdi konkurencija tarp norminio akto nustatyto absoliutaus draudimo ir geriausių vaiko interesų principo. 
Teismas, atsižvelgdamas į procesiniuose dokumentuose nurodytas aplinkybes, teismo posėdžio metu šalių išsakytas nuomones, siekdamas užtikrinti tinkamą ieškovių, iš kurių viena yra nepilnametė, teisių įgyvendinimą, bei eliminuoti teismui kylančias abejones dėl Sąrašo 3.1 punkto atitikties nurodytoms įstatymų nuostatoms, nutaria, kad yra pagrindas sustabdyti šios bylos nagrinėjimą ir kreiptis į Lietuvos Vyriausiąjį administracinį teismą dėl norminio akto – „Ligų, kuriomis sergantis asmuo negali būti įvaikintoju ir (ar) negali būti skiriamas vaiko globėju (rūpintoju), sąrašu”, patvirtinto Lietuvos Respublikos sveikatos apsaugos ministro ir Lietuvos Respublikos socialinės apsaugos ir darbo ministro 2022-06-21 įsakymu Nr. V-1123/A1-429 3.1 punkto teisėtumo patikrinimo Konstitucijos 29 straipsnio, Lietuvos Respublikos vaiko teisių apsaugos pagrindų įstatymo 4 straipsnio 1 punkto, Jungtinių Tautų Neįgaliųjų teisių konvencijos 12 straipsnio ir Vaiko teisių konvencijos 3 straipsnio 1 dalies atžvilgiu.
Teismui nutarus kreiptis į Lietuvos Vyriausiąjį administracinį teismą CPK 3 straipsnio 4 dalies pagrindu, Kauno apylinkės teismo Kauno rūmuose nagrinėjama civilinė byla Nr. e2-12213-1163/2026 stabdoma tol, kol įsiteisės administracinio teismo sprendimas dėl šio kreipimosi (CPK 3 straipsnio 4 dalis, 163 straipsnio 1 dalies 8 punktas).
 
Teismas, vadovaudamasis Lietuvos Respublikos civilinio proceso kodekso 290 straipsniu,

nutaria:

prašyti Lietuvos Vyriausiojo administracinio teismo priimti patikslintą Kauno apylinkės teismo prašymą civilinėje byloje Nr. e2-12213-1163/2026 kreiptis į Lietuvos Vyriausiąjį administracinį teismą dėl norminio akto – „Ligų, kuriomis sergantis asmuo negali būti įvaikintoju ir (ar) negali būti skiriamas vaiko globėju (rūpintoju), sąrašo”, patvirtinto Lietuvos Respublikos sveikatos apsaugos ministro ir Lietuvos Respublikos socialinės apsaugos ir darbo ministro 2022-06-21 įsakymu Nr. V-1123/A1-429, 3.1 punkto teisėtumo patikrinimo Lietuvos Respublikos Konstitucijos 29 straipsnio, Lietuvos Respublikos vaiko teisių apsaugos pagrindų įstatymo 4 straipsnio 1 punkto, Jungtinių Tautų Neįgaliųjų teisių konvencijos 12 straipsnio ir Vaiko teisių konvencijos 3 straipsnio 1 dalies atžvilgiu.
Sustabdyti civilinę bylą Nr. e2-12213-1163/2026 iki įsiteisės galutinis procesinis administracinio teismo sprendimas dėl šio kreipimosi.
Nutartis gali būti skundžiama atskiruoju skundu per 7 (septynias) dienas nuo elektroninės nutarties nuorašo gavimo dienos Kauno apygardos teismui per Kauno apylinkės teismą.


Teisėja				                                         Zita Lekečinskienė

